Dot Serfontein oorlede: ‘Die aarde het geskuif’Dot Serfontein. Serfontein se seun, Willem Krog, het die nuus op sy Facebook-blad bevestig. Volgens Krog is Serfontein in haar slaap oorlede. “Vir die familie het die aarde geskuif, onherroeplik. Haar lewe, wat ons kinders was, asook haar kleinkinders, het lengte, breedte, hoogte, tyd en ruimte in beslag geneem. Soos sy was, so sal ons haar onthou.” Serfontein was die ma van die veelbekroonde digter Antjie Krog. Talle kortverhale, vervolgverhale, versamelbundels en ander skryfwerk het uit haar pen gekom, onder meer Water op Mispah, Liefde in die kwepertyd, Vertel! Vertel! en Keurskrif vir Kroonstad. Serfontein is die derde bejaarde Afrikaanse kunstenaar wat vandeesweek dood is. Die trekklavierkoning Nico Carstens is Dinsdag oorlede en die rolprentmaker Jans Rautenbach is Woensdag dood.